**O stingă-se a vieții ...**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O stingă-se a vieții fumegătoare faclă

Să-mi aflu căpătîiul cel mult dorit în raclă!

N-aflai loc unde capul în lume să mi-l pun,

Căci n-am avut tăria de-a fi nici rău nici bun.

Căci n-am avut metalul demonilor în vine,

Nici pacinica răbdare a omului de bine.

Căci n-am iubit nimica cu patimă și jind,

Un creier plin de visuri și-o inimă de rînd.

De mult a lumii vorbe eu nu le mai ascult!

Nimic e pentru mine ce pentru ea e mult.

Viitorul un trecut e, pe care-l văd întors,

Același șir de patimi s-a tors și s-a retors,

De mîinile uscate a vremii-mbătrînite.

Sunt limpezi pentru mine enigmele-ncîlcite.

Nu-ntreb de ce pe lume nu ne e dat de soarte

Noroc fără durere, viață fără moarte.

Am pus de mult deoparte acele roase cărți

Ce spun c-a vieții file au vecinic două părți.

Cu-a lor înțelepciune nimica nu se schimbă,

Cu dezlegări ciudate și cu frînturi de limbă.

Ocupă-se copiii, eu pun o întrebare,

Nu nouă, însă dreaptă, nu liberă, dar mare!

Viața, moartea noastră noi le ținem în mîni

Pe ele deopotrivă noi ne simțim stăpîni.

O cupă de otravă, un glonte, un pumnar,

Ne scapă deopotrivă de-o viață de amar.

De ce țin toți la dînsa, oricît de neagră fie?

Ea împlinește oare în lume vo solie?

E-un scop în viața noastră vun scop al mîntuirii?

Nu junghiem ființa pe-altarul omenirii?

A gîndului lucire, a inimii bătaie,

Ridică vreun grăunte din sarcina greoaie,

Mizeriei comune, trăind cu moartea-n sîn,

Pe altu-n astă lume îl doare mai puțin?

O, e nu cer norocul, dar cer să mă învăț,

Ca viața-mi preț să aibă, și moartea s-aibă preț!

Să nu zic despre mine ce omului s-a zis,

Că-i visul unei umbre, și umbra unui vis!

O, Demiurg, solie cînd nu mi-ai scris în stele,

De ce mi-ai dat stiința nimicniciei mele?

De ce l-al vieții mijloc de gînduri negre-un stol

Mă fac să simt în minte și-n inimă un gol?

De ce de pe vedere-mi tu vălul ai rărit,

Să văd cum că în suflet nu am decît urît?

Viața mea comună s-o tîrîi uniform,

Și să nu pot de somnul pămîntului s-adorm.

Zadarnică, pustie și fără înțeles,

Viața-mi nu se leagă de-un rău sau de-un eres.

Eu nu mă simt de-asupra, și nu sunt dedesubt,

Cu mine nu am luptă, cu lumea nu mă lupt

Pentru-o minciună mare sau mare adevăr,

Tot una mi-ar fi mie, căci alta nu mai cer

Decît să fiu în stînga sau dreapta hotărît,

S-omor și eu pe altul, sau să fiu omorît,

Și făr’ de nici un nume în lume să mă-nser,

Căci ce-i la urma urmei minciună, adevăr?

Să țin numai la ceva, oricît ar fi de mic,

Dar nu țin la nimica, căci nu mai cred nimic.